3ኛው አለም አቀፍ የቤተሰብ እቅድ ጉባኤ ያለምንም የፀጥታ ችግር እንዲጠናቀቅ በቂ ዝግጅት ማድረጉን የአዲስ አበባ ፖሊስ ኮሚሽን አስታወቀ
– በኢትዮጵያ ለመጀመሪያ ጊዜ ከህዳር 3 እስከ 6 የሚካሄደው 3ኛው አለም አቀፍ የቤተሰብ እቅድ ጉባኤ ያለምንም የፀጥታ ችግር እንዲጠናቀቅ በቂ ዝግጅት ማድረጉን የአዲስ አበባ ፖሊስ ኮሚሽን አስታወቀ።የኮሚሽኑ የህዝብ ግንኙነት ኃላፊ ኮማንደር ፋሲካ ፋንታ ለዋልታ ኢንፎርሜሽን ማዕከል እንደገለፁት፤ ጉባኤው ያለምንም እንከንና የጸጥታ ችግር እንዲጠናቀቅ ከማዕከል እስከ ወረዳ ያለው ኮማንድ ፖስት በስብሰባ ቦታዎች፣ መንገዶች፣ በኤርፖርቶች፣ እንግዶች በሚያርፉባቸው ሆቴሎች፣ በተለያዩ ተቋማትና የንግድ ድርጅቶች፣ በክፍለ ከተማና በወረዳዎች የተጠናከረ ጥበቃ ይደረጋል።የፖሊስ አባላቱ ጉባኤው በሰላም እንዲጠናቀቅ የሚጠበቅባቸውን ሁሉ ለመወጣት ከወትሮው በተለየ መልኩ ዝግጅቱን ማጠናቀቁን ገልፀው፤  አስተማማኝ ፀጥታ ለመፍጠር የሁሉም የባለድርሻ አካላትና የፀጥታ ኃይሎች በጋራ መስራት ወሳኝ በመሆኑ ሁሉም የበኩሉን እንዲወጣ አሳስበዋል።በጉባዔው ላይ የሚሳተፉ እንግዶች በሚዘዋወሩባቸው ቦታዎች ሁሉ ህብረተሰቡ ፍጹም ጨዋነት በተላበሰ መንፈስ እንግዶቹ ያለምንም ስጋት በሰላም ገብተው እንዲወጡ ከፀጥታ አስከባሪው ጎን በመሆን የተጠናከረ ጥበቃ እንዲያደርግ ጥሪ አቅርበዋል።እንደ ኮማንደር ፋሲካ ገለፃ ከቤተሰብ እቅድ ጉባኤ በተጨማሪም ከህዳር 11 እስከ 18 በአዲስ አበባ የሚካሄደውን 37ኛ የአፍሪካና ካረቢያን ፓስፊክ ሀገሮችና የአውሮፓ ህብረት ፓርላማ የጋራ ጉባዔም በሰላም እንዲጠናቀቅ የፖሊስ አባላት አስፈላጊውን ዝግጅት ማድረጉን ተናግረዋል።በጉባዔው ከ3ሺ እስከ 4 ሺ የሚገመት የፖሊሲ አውጪዎችና የጤና ባለሙያዎች የሚሳተፉ ሲሆን፤ ጉባዔው በአፍሪካ ህብረት አዳራሽ የሚካሄድ በመሆኑ በአካባቢው ህብረተሰቡ በማንኛውም ቦታና ሰዓት የሚያጠራጥር ሁኔታ ሲያጋጥመው በነፃ የስልክ መስመር 991 እንዲሁም 0111 11 01 11 በመደወል ጥቆማ ማድረግ እንደሚቻል ኮማንደር ፋሲካ ገልፀዋል።ሶስተኛው አለም አቀፍ የቤተሰብ እቅድ ጉባዔ በጤና ጥበቃ ሚኒስቴርና በጆንስ ሆፕኪን ዩኒቨርሲቲ የህብረተሰብ ጤና ትምህርት ክፍል ከሚገኘው ከቤልና መሊንዳ ጌትስ የህዝብና ተዋልዶ ጤና ተቋም ጋር በመተባበር “የተሟላ አቅርቦትና የተሟላ አማራጭ” በሚል መሪ ቃል እንደሚከበር ይታወቃል።